༄༅། །མགོན་པོ་ལྷ་ལྔའི་དབང་བཤད་བཞུགས་སོ།། འདིར་དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོ་ཞེས་གྲགས་པ་འདི། ཡང་དག་པར་རྫོགས་པའི་སངས་རྒྱས་ཀྱི་རྒྱུད་གང་ལས་གསུངས་ན་གཙོ་བོར་མཁའ་འགྲོ་མ་རྡོ་རྗེ་གུར་གྱི་ལེའུ་བཅོ་ལྔ་པ་ལས། བཅོམ་ལྡན་འདས་ཀྱི་སྐུ་དང་གསུང་དང་ཐུགས་རྡོ་རྗེ་ལས་རྡོ་རྗེ་ནག་པོ་ཆེན་པོ་འདི་ཉིད་ཕྱུང་ངོ་། །ཧཱུྃ་གི་ཡི་གེ་ལས་སྐྱེས་པ། ཞེས་སོགས་ཀྱི་བར་གསུངས་ལ། མགོན་པོ་མངོན་པར་འབྱུང་བའི་རྒྱུད་ལས། མགོན་པོ་ཕྱག་གཉིས་པ་ནས། ཕྱག་འབུམ་པའི་བར་གྱི་སྒྲུབ་ཐབས་གསུངས་པ་ལས། ཕྱག་གཉིས་པ་འདི་ཉིད་རྒྱས་པར་བསྟན་པ་ཡིན་ཅིང་། དུར་ཁྲོད་ནག་པོའི་རྒྱུད་ལས་ལྷ་ལྔ་མ། ལྷ་བཅུ་གཉིས་མ་རྣམས་ཀྱི་དཀྱིལ་འཁོར་དུ་དབང་བསྐུར་ཚུལ་དང་། སྒྲུབ་ཐབས་རྒྱ་ཆེར་བཤད། རྒྱུད་དེ་དག་ལ་བརྟེན་ནས་རྗེ་བཙུན་ས་སྐྱ་པ་རྣམས་ལ་མགོན་པོའི་བཀའ་བབས་རྣམ་པ་བཞི་བཞུགས་ཏེ། པཎྜི་ཏ་ག་ཡ་དྷ་ར་ནས་འབྲོག་མི་ལོ་ཙཱ་བ་ལས་བརྒྱུད་པ་དཔའ་རྐྱང་གི་རྗེས་གནང་སྒྲུབ་ཐབས་དང་བཅས་པ་དང་། པཎྜི་ཏ་དོན་ཡོད་རྡོ་རྗེ་ནས་བ་རི་ལོ་ཙཱ་བ་ལས་བརྒྱུད་པ་མགོན་པོ་རྐྱང་པའི་རྗེས་གནང་དང་། པཎྜི་ཏ་ཤྲདྡྷཱ་ཀཱ་ར་ཝརྨ་ནས་ལོ་རིན་ཆེན་བཟང་པོ་དང་མལ་ལོ་ཙཱ་བ་ལས་བརྒྱུད་པ་མགོན་པོ་ལྷ་བཅུ་གཉིས། ལྷ་བརྒྱད། ལྷ་ལྔ་རྣམས་ཀྱི་དབང་བསྐུར་པ་དང་། ལྕམ་དྲལ་ལྷ་བརྒྱད། བཅུ་གཉིས་མ་འཁོར་རྐྱང་རྣམས་ཀྱི་རྗེས་གནང་ཕྱི་ནང་གསང་བའི་སྒྲུབ་ཐབས་ལས་ཚོགས་དང་བཅས་པ་ཤིན་ཏུ་རྒྱས་པར་བཞུགས་པ་དང་། ཁ་ཆེ་པཎྜི་ཏ་ཤཱཀྱ་ཤྲཱི་ལས་བརྒྱུད་དེ་ཆོས་རྗེ་ས་སྐྱ་པཎ་ཆེན་གྱིས་གསན་པའི་གསང་བསྒྲུབ་སྤུ་གྲི་སྐོར་གསུམ་ཞེས་གྲགས་པ་རྣམས་ཡིན་ལ། དེ་ཡང་ལུགས་དང་པོ་གཉིས་དང་ཕྱི་མ་ནི་ཕོ་རྐྱང་དུ་སྒྲུབ་པའི་ལས་ཚོགས་ཅུང་ཟད་མ་གཏོགས་རྒྱ་ཆེར་མི་སྣང་ཞིང་། མལ་ལུགས་ཞེས་གྲགས་པ་འདི་ཉིད་ལ་སྒྲུབ་ཚུལ་གྱི་རྣམ་པར་བཞག་པ་རབ་ཏུ་མང་པོ་བཞུགས་ན་ཡང་ཕྱི་བསྒྲུབ་ལ་ཚོགས་དག་དང་བཀའ་སྟོད་ལྟར་སྒྲུབ་པ་གང་ཡིན་ཡང་། རྐྱང་དུ་བསྒྲུབ་པ་དང་། སྦགས་ཏེ་བསྒྲུབ་པ་གཉིས། དང་པོ་ལ་ཕོ་རྐྱང་། མོ་རྐང་། འཁོར་རྐང་དུ་བསྒྲུབ་པ་གསུམ་ཡོད་ལ། གཉིས་པ་ལ་ལྕམ་དྲལ། ལྷ་བརྒྱད། ལྷ་བཅུ་གཉིས། ལྷ་བཅུ་བདུན་སྦགས་ཏེ་བསྒྲུབ་པ་ལ་སོགས་པ་ལས། འདིར་གུར་གྱི་མགོན་པོ་ལྷ་ལྔའི་དཀྱིལ་འཁོར་དུ་དབང་བསྐུར་བ་བསྒྲུབ་པར་བྱེད་པ་ལས། སྔོན་འགྲོ་སྟ་གོན་གྱི་ཆོས་དང་དངོས་བཞི་དབང་བསྐུར་གཉིས་ལས། དང་པོ་ལ་སའི་ལྷ་མོ་སྟ་གོན། ལྷ་སྟ་གོན། བུམ་པ་སྟ་གོན་རྣམས་སྔོན་དུ་སོང་། སློབ་མ་སྟོན་ལ་ཆོས་རྣམ་པ་བཅུ་གཅིག་ཏུ་གནས་པ་ལགས། འདི་ཡང་ས་སྐྱ་ལོ་ཙཱས་བྲིས།།